

### Výzva na podávanie žiadostí o grant

PROGRAM

 Dotácie pre športové podujatia na rok 2018

Mesto Stará Turá pri výkone samosprávy utvára a chráni zdravé podmienky a zdravý spôsob života a práce obyvateľov obce. Utvára aj podmienky na zabezpečovanie telesnej kultúry a športu v meste. V rámci dostupných finančných prostriedkov z programového rozpočtu sa mesto snaží formou dotácii podporovať staroturianske športové združenia, **športové kluby a organizácie venujúce sa telovýchovnej činnosti v meste a športový areál na štadióne, ktorý slúži občanom Starej Turej na športové aktivity. Primátorka mesta Stará Turá sa rozhodla, že navyše **podporí sumou 3 000 € projekty, ktoré sa venujú športovým činnostiam vo voľnom čase detí a mládeže do 26 rokov a činnostiam rodín s deťmi.****

**Mesto Stará Turá vyhlasuje program: Dotácie pre športové podujatia na rok 2018.**

**CIELE PROGRAMU**

Mesto podporí športové aktivity, ktoré budú viesť k skvalitneniu a obohateniu voľnočasových aktivít detí a mládeže.

Podporované aktivity môžu byť z  nasledovných oblastí: podpora celoročných, jednodňových či viacdňových podujatí a aktivít zameraných na športovú a telovýchovnú činnosť detí a mládeže do 26 rokov a činnosť rodín s deťmi.

Najmä aktivity zamerané na zatraktívnenie ponuky krúžkov, klubov a organizácií, ktoré sa pravidelne venujú deťom s cieľom pritiahnuť ďalšie deti a mládež k športu a rozšíriť členskú základňu, pripraviť podmienky na celoročnú prácu v oblasti telovýchovnej činnosti s deťmi a mládežou.

Prednosť budú mať projekty, ktoré umožnia zapojenie čo najväčšieho počtu detí, prípadne mládeže a možnosť opakovania akcie, najmä činnosti.

**PROGRAM JE URČENÝ:**

* pre kluby, organizácie, združenia, ktoré pracujú s deťmi a mladými ľuďmi a venujú sa im v oblasti športu a telovýchovy.

**KRITÉRIÁ:**

* projekt je určený vekovej skupine **do 26 rokov alebo rodinám s deťmi**
* projekt sa realizuje v komunite na lokálnej úrovni
* aktivity skupiny môžu **mať pravidelný alebo nepravidelný charakter**
* max. výška dotácie na jeden projekt, ktorú je možné žiadať od mesta **je do 500 €,**
* dotácia v zásade nesmie byť použitá na investície - posudzuje sa individuálne v súvislosti s požiadavkami projektu
* finančné krytie zo zdrojov programu nesmie presiahnuť 90% celkovej sumy projektu – 10% zdrojov musí byť z vlastných zdrojov
* financie budú záujemcom poukázané vopred naraz na základe zmluvy.

**AKO ZÍSKAŤ PODPORU Z PROGRAMU:**

* všetci záujemcovia o program a podporu majú možnosť informovať sa u koordinátora programu
* záujemcovia o finančnú podporu spracujú projekt a pošlú ho na adresu koordinátora programu
* Komisia MsZ pre školstvo, kultúru, mládež a šport odporučí projekty na schválenie
* s predkladateľmi schválených dotácií sa uzavrie zmluva
* po ukončení projektu zodpovedný realizátor vypracuje hodnotenie projektu spolu s vyúčtovaním a predloží ho koordinátorovi programu

**Uzávierka prijímania projektov: 31.03.2018**

Trvanie projektu: 1.5.2018 - 30.11.2018

Predloženie záverečnej správy: do 15.12.2018

Bližšie informácie k vypracovaniu a podaniu žiadostí o grant dostanete u koordinátora programu Dotácie pre športové podujatia na rok 2018 Mgr. Miroslava Krča, 032/746 16 15; 0905 446 984, e-mail: media@staratura.sk v pracovných dňoch.

Formuláre sú k dispozícii na webovej stránke mesta Stará Turá: [www.staratura.sk](http://www.staratura.sk/).

 Mgr. Miroslav Krč, koordinátor programu